Document ID: /roh_data/filtered/fineweb-2-filterrobots_roh.jsonl.gz/52164

L'ambassadur da las Filippinas Leslie J. Baja è vegnì beneventà en la Chasa grischa a Cuira dal president da la regenza Martin Jäger e dal chancelier Claudio Riesen. L'ambassadur è vegnì accumpagnà da la consula Maria Theresa Lazaro e da l'attasché Harley Tesorero. Suenter il barat dals salids uffizials è in gentar cuminaivel stà sin il program.
La regenza grischuna tgira annualmain contacts cun represchentantas e represchentants da stadis esters en Svizra. Quests discurs èn elements impurtants da las relaziuns dal chantun cun l'exteriur. Cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas specificas actualas. Autras visitas servan en emprima lingia a barattar experientschas sin il champ cultural, economic e politic.